**Kompenzačný príspevok baníkom**

*Zákon č. 385/2019 Z. z. o k****ompenzačnom príspevku baníkom***

Štátna sociálna dávka, ktorú poskytuje štát zamestnancom, ktorí ukončili svoje zamestnanie so stálym pracoviskom **v podzemí z dôvodu útlmu banskej činnosti.**

Nárok na tento príspevok má fyzická osoba, ktorej pracovný pomer v baníctve so stálym pracoviskom v podzemí v hlbinných baniach na území SR trval najmenej 3 roky a ktorý skončil z dôvodu uskutočnenia útlmového programu schváleného vládou SR.

Nárok na kompenzačný príspevok vzniká **najskôr** od prvého dňa kalendárneho mesiaca nasledujúceho po mesiaci, v ktorom bolo ukončené zamestnanie so stálym pracoviskom v podzemí.

V prípade skončenia zamestnania v podzemí pred účinnosťou zákona o kompenzačnom príspevku baníkom, vzniká nárok na príspevok od 01.04.2020.

O kompenzačnom príspevku rozhoduje a vypláca ho úrad práce, sociálnych vecí a rodiny príslušný podľa miesta trvalého pobytu žiadateľa o príspevok. Poukazuje sa mesačne pozadu na účet žiadateľa vedený v banke alebo na adresu žiadateľa uvedenú v žiadosti o príspevok.

Žiadosť o príspevok sa nachádza na: <https://www.upsvr.gov.sk/vzory-ziadosti/vzory-ziadosti-pre-oblast-socialnych-veci-a-rodiny/kompenzacny-prispevok-banikom.html?page_id=986946> a obsahuje všetky potrebné informácie o tom, čo všetko je potrebné doložiť k uplatneniu nároku. Medzi najdôležitejšie doklady patrí:

* výpoveď alebo dohoda o skončení pracovného pomeru,
* potvrdenie zamestnávateľa ku dňu skončenia pracovného pomeru o dobe zamestnania v baníctve v podzemí na území SR.

***Výška príspevku***

je 207,50 Eur mesačne a poskytuje sa počas doby

* 12 mesiacov, ak zamestnanie trvalo najmenej 3 roky,
* 24 mesiacov, ak zamestnanie trvalo najmenej 6 rokov

je 363,10 Eur mesačne a poskytuje sa počas doby

* 36 mesiacov, ak zamestnanie trvalo najmenej 10 rokov,
* 84 mesiacov, ak zamestnanie trvalo najmenej 15 rokov.

**Na kompenzačný príspevok nevzniká nárok, ak je žiadateľovi priznaný**

***A)***

* osobitný príspevok baníkom,
* starobný dôchodok, predčasný starobný dôchodok,
* výsluhový dôchodok

*B)*

* invalidný dôchodok, invalidný výsluhový dôchodok,
* úrazová renta
* náhrada za stratu na služobnom plate alebo náhrada za stratu na výsluhovom dôchodku

a suma týchto dávok je rovnaká alebo vyššia ako je suma kompenzačného príspevku

*C)*

* v prípade opakovaného zamestnania v podzemí v hlbinných baniach na území SR.

**Na kompenzačný príspevok vzniká nárok, ak**

* je suma dávok v bode B) nižšia ako je suma kompenzačného príspevku, a to vo výške rozdielu medzi sumou kompenzačného príspevku a výškou tejto dávky.

**K žiadosti žiadateľ doloží:**

* výpoveď alebo dohodu o skončení pracovného pomeru
* potvrdenie zamestnávateľa o dobe zamestnania v baníctve so stálym pracoviskom v podzemí v hlbinných baniach na území SR (*počet odpracovaných rokov*) ku dňu skončenia pracovného pomeru
* potvrdenie o priznaní/nepriznaní osobitného príspevku baníkom (*potvrdí zamestnávateľ*), starobného dôchodku, predčasného starobného dôchodku (*potvrdí sociálna poisťovňa*), výsluhového dôchodku (*potvrdí MV SR*)

*Pozn.: ak vznikol nárok aspoň na jeden z uvedených dôchodkov/príspevku, nie je už potrebné*

*dokladovať ďalšie.*

* potvrdenie o priznaní/nepriznaní nároku na invalidný dôchodok (*potvrdí sociálna poisťovňa*), invalidný výsluhový dôchodok (*potvrdí MV SR*), na úrazovú rentu (*potvrdí sociálna poisťovňa*), náhradu za stratu na služobnom plate alebo náhradu za stratu na výsluhovom dôchodku (*potvrdí MV SR*).

*Pozn.: v prípade, ak je priznaná niektorá z uvedených dávok, je potrebné predložiť rozhodnutie*

*o priznaní týchto dávok.*

* poučenie pre občana žiadajúceho o štátnu sociálnu dávku (*zverejnené na https://www.upsvr.gov.sk/vzory-ziadosti/vzory-ziadosti-pre-oblast-socialnych-veci-a-rodiny/kompenzacny-prispevok-banikom.html?page\_id=986946*)